Paasfees: Meer sterf op paaie‘n Gru-ongeluk wat buite Klawer op die N7 plaasgevind het. (Foto: Twitter) Joe Maswanganyi, minister van vervoer, het Vrydag bekend gemaak dat 235 mense oor die Paasvakansie op die land se paaie dood is. Dit is 79 meer mense as in dieselfde tydperk verlede jaar. Dit is egter laer as die 333 mense wat in die Paastyd in 2015 dood is. Maswanganyi het gesê 50% van die oorledenes was passasiers, 24,5% voetgangers, 19,8% bestuurders en 5,7% fietsryers. In die Vrystaat is agt mense in die Paastyd op die provinsie se paaie dood. In die Oos-Kaap is 27 mense dood, 30 in Limpopo, 28 in Mpumalanga, 59 in KwaZulu-Natal, 11 in die Noord-Kaap, 22 in die Wes-Kaap, 12 in Noordwes en 38 in Gauteng. Volgens Maswanganyi was daar talle tref-en-trap-ongelukke en is talle van die noodlottige ongelukke deur hoë snelhede veroorsaak. Meer as 61 000 motoriste is beboet vir onder meer versuim om ‘n veiligheidsgordel te dra, roekelose of nalatige bestuur en spoedoortredings. Die minister het ook bekend gemaak dat meer as 2 800 motoriste in hegtenis geneem is op aanklag van bestuur onder die invloed van alkohol. Sewe motoriste is in hegtenis geneem nadat hulle betrap is waar hulle teen meer as 160 km/h gery het. Volgens Maswanganyi kos ongelukke die regering sowat R147 miljard per jaar terwyl die Padongelukkefonds jaarliks sowat R33 miljard aan eise moet betaal.